กรมอุตุนิยมวิทยา เตือน 17-18 สิงหาคมนี้ ระวังฝนตกหนักถึงหนักมากบางแห่ง
นายวันชัย  ศักดิ์อุดมไชย  อธิบดีกรมอุตุนิยมวิทยา  กล่าวว่า  กรมอุตุนิยมวิทยา  ออกประกาศกรมอุตุนิยมวิทยา เรื่อง พายุ "เบบินคา" ฉบับที่ 27  ว่า เมื่อเวลา 04.00 น. ของวันนี้ 17 ส.ค.61 พายุโซนร้อน "เบบินคา" (BEBINCA) บริเวณอ่าวตังเกี๋ย  มีศูนย์กลางอยู่ห่างประมาณ 80 กิโลเมตร ทางด้านใต้ของกรุงฮานอย ประเทศเวียดนาม  พายุนี้กำลังเคลื่อนตัวทางทิศตะวันตก คาดว่าจะเคลื่อนขึ้นฝั่งประเทศเวียดนามตอนบนในวันนี้ 17 ส.ค.61 หลังจากนั้นจะอ่อนกำลังลงเป็นพายุดีเปรสชันและหย่อมความกดอากาศต่ำปกคลุมประเทศลาวในวันที่ 18 ส.ค.61 ลักษณะเช่นนี้ส่งผลให้ทำให้ประเทศไทยตอนบนจะมีฝนตกชุกหนาแน่น กับมีฝนตกหนักถึงหนักมากบางแห่ง
 
 โดยมีพื้นที่ได้รับผลกระทบตามภาคต่างๆ ในช่วงวันที่ 17-18 ส.ค.61

ภาคเหนือ จังหวัดแม่ฮ่องสอน เชียงใหม่ เชียงราย ลำพูน ลำปาง พะเยา แพร่ น่าน  อุตรดิตถ์ สุโขทัย พิษณุโลกและจังหวัดตาก

ภาคตะวันออกเฉียงเหนือ จังหวัดเลย หนองบัวลำภู หนองคาย บึงกาฬ อุดรธานี สกลนคร นครพนม ขอนแก่น กาฬสินธุ์และจังหวัดมุกดาหาร

ภาคตะวันออก  จังหวัดนครนายก  ปราจีนบุรี สระแก้ว ชลบุรี ระยอง จันทบุรีและจังหวัดตราด

ภาคใต้ จังหวัดเพชรบุรี ประจวบคีรีขันธ์ ชุมพร ระนอง พังงาและจังหวัดภูเก็ต


ขอให้ประชาชนบริเวณดังกล่าวระวังอันตรายจากฝนที่ตกหนักถึงหนักมากและฝนตกสะสม  อาจทำให้เกิดน้ำท่วมฉับพลัน น้ำป่าไหลหลากและน้ำล้นตลิ่งไว้ด้วย  สำหรับมรสุมตะวันตกเฉียงใต้ที่พัดปกคลุมทะเลอันดามัน ประเทศไทย มีคลื่นสูง 2-4 เมตร บริเวณที่มีฝนฟ้าคะนองคลื่นสูงมากกว่า 4 เมตร และอ่าวไทยตอนบนคลื่นสูง 2-3 เมตร ขอให้ชาวเรือเดินเรือด้วยความระมัดระวังและเรือเล็กควรงดออกจากฝั่งจนถึงวันที่ 20 ส.ค.61  ประชาชนที่อาศัยอยู่บริเวณชายฝั่งภาคตะวันออกและภาคใต้ฝั่งตะวันตกให้ระวังอันตรายจากคลื่นลมแรงที่พัดเข้ามาหาฝั่งไว้ด้วย รวมถึงขอให้ประชาชนติดตามประกาศจากกรมอุตุนิยมวิทยาอย่างใกล้ชิด หรือสายด่วนพยากรณ์อากาศ 1182 ได้ตลอด  24  ชั่วโมง